Broj: 711-I-805-P-72/23-02-19

Zagreb, 22. ožujka 2023.

 **MATIJA VIDAKOVIĆ**

 **voditelj računovodstva i financija u**

 **trgovačkom društvu Miholjački vodovod d.o.o.**

**Predmet: očitovanje na zahtjev Matije Vidakovića,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 10. ožujka 2023. pod brojem 711-U-3440-P-72/23-01-4 zaprimilo je zahtjev za očitovanjem koji je podnio voditelj računovodstva u financija u trgovačkom društvu Miholjački vodovod d.o.o., gospodin Matija Vidaković.

U podnesenom zahtjevu podnositelj postavlja navodi kako je izvanbračni partner direktorice trgovačkog društva Miholjački vodovod d.o.o. angažiran od strane poduzeća koje je potencijalni kandidat za izvođenje radova u postupku javne nabave i naveden je kao stručnjak u tehničko stručnoj sposobnosti. Podnositelj postavlja upit bi li direktorica bila u sukobu interesa ako poduzeće u kojem radi njezin izvanbračni partner bude izabrano za izvođača.

Zahtjev u ovom predmetu podnesen je od strane osobe koja nije obveznik postupanja iz članka 3. Zakona o sprječavanju sukoba interesa (“Narodne novine“, broj 143/21, dalje ZSSI), ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva na temelju članka 32. stavka 1. podstavka 3., 4. i 5. ZSSI-a na 2. sjednici održanoj 22. ožujka 2023., podnositelju daje očitovanje, kako slijedi.

U ovoj je situaciji izvanbračni partner angažiran od strane pravnog subjekta koji se u postupku javne nabave javlja na natječaj za sklapanje poslovnih odnosa s tijelom javne vlasti u kojem obveznica obnaša dužnost

Povjerenstvo ističe kako je izvanbračni partner obveznice, u smislu članka 5. ZSSI-a, član obitelji obveznice odnosno povezana osoba s obveznicom.

Slijedom navedenog, a budući da se izvođenjem radova trgovačkog društva ujedno stvara i korist za izvanbračnog partnera obveznice, koji je angažiran na navedenom projektu, obveznica bi bila dužna postupiti sukladno članku 9. ZSSI-a odnosno izuzeti se iz postupka javne nabave, delegirati donošenje odluke i/ili potpisivanja ugovora s navedenim trgovačkim društvom te deklarirati osobama koje bi poduzimale radnje kao i na službenim internetskim stranicama trgovačkog društva Miholjački vodovod d.o.o. činjenicu da je njezin izvanbračni partner angažiran na projektu, a sve u svrhu pravilnog upravljanja situacijom potencijalnog sukoba interesa.

 Povjerenstvo ukazuje kako bi u slučaju da izvanbračni partner direktorice ima 5% ili više udjela u vlasništvu tog poslovnog subjekta ista bila dužna postupiti sukladno članku 21. ZSSI-a.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Podnositelju, putem e-maila
2. Objava na internetskoj stranici Povjerenstva
3. Pismohrana

.